Diari Oficial de la Generalitat Valenciana


Sumari del DOGV 2721, del 02-04-1996 (1996/837817)

RESOLUCIÓ de 6 de març de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni de col·laboració per al desenvolupament del Pla Marc de Modernització del Comerç Interior realitzat entre el Ministeri de Comerç i Turisme i la Conselleria d'Indústria i Comerç de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2721

Data del DOGV
:   02-04-1996

Secció del DOGV
:   ALTRES DISPOSICIONS

Número del document
:   1996/837817


Data del document
:   06-03-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 6 de març de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni de col·laboració per al desenvolupament del Pla Marc de Modernització del Comerç Interior realitzat entre el Ministeri de Comerç i Turisme i la Conselleria d'Indústria i Comerç de la Generalitat Valenciana.   
Subscrit, després de la tramitació reglamentària, entre el Ministeri de Comerç i Turisme i la Conselleria d'Indústria i Comerç de la Generalitat Valenciana, el dia 20 de desembre de 1995, un conveni de col·laboració per al desenvolupament del Pla de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0061/96, i que figura com a annex d'aquesta resolució.  
València, 6 de març de 1996.- La directora general de Coordinació Institucional i Secretariat del Govern.  
Conveni de col·laboració per al desenvolupament del Pla Marc de Modernització del Comerç Interior realitzat entre el Ministeri de Comerç i Turisme i la Conselleria d'Indústria i Comerç de la Generalitat Valenciana  
Madrid, 20 de desembre de 1995  
Reunits  
El Sr. Javier Gómez-Navarro, ministre de Comerç i Turisme en virtut del Reial Decret 1175/1993, de 13 de juliol, en exercici de la competència delegada per acord de Consell de Ministres de 21 de juliol de 1995, pel qual es delega la competència per a la realització de convenis de col·laboració amb les comunitats autònomes.  
El Sr. Diego Such Pérez, conseller d'Indústria i Comerç, en nom i representació de la Generalitat Valenciana.  
Reconeixent-se, en la representació que detenien, capacitat per a formular aquest conveni,  
Exposen  
Que davant l'important canvi estructural que s'ha produït en el sector de la distribució comercial en els darrers anys i el previsible manteniment d'aquesta tendència en el futur més pròxim, cal desenvolupar un marc d'actuació per al foment del sector de distribució comercial, de forma que es proporcione als petits comerciants una col·laboració eficaç per part dels poders públics per a enfrontar-se a aquest procés d'innovació.  
Que el Ministeri de Comerç i Turisme ha elaborat el Pla Marc de Modernització del Comerç Interior, que ha estat aprovat pel Consell de Ministres en la reunió de 12 de maig de 1995, en la qual es recullen una sèrie de mesures encaminades a millorar la competitivitat del comerç minorista.  
Que aquest pla va ser presentat i adoptat en la Conferència Sectorial de Comerç, celebrada el 8 de maig de 1995, ja que la seua execució suposarà l'adopció d'un conjunt de mesures i estímuls econòmics que programaran de manera conjunta cada comunitat autònoma amb el suport de l'administració general de l'Estat.  
Que és voluntat del Ministeri de Comerç i Turisme i de la Conselleria d'Indústria, Comerç i Turisme de la Generalitat Valenciana, impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.  
En virtut del que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Comunitat Autònoma Valenciana en l'article 34.1 del seu estatut d'autonomia, les parts signatàries,  
Acorden  
Primer. Que les parts signatàries col·laboraran per a desenvolupar el Pla Marc de Modernització del Comerç Interior, dins l'àmbit geogràfic de la Comunitat Autònoma Valenciana com a marc en què es recull una estratègia comuna per a tot el sector, en el qual queden emmarcades les iniciatives que s'inclouen en aquest conveni.  
Segon. Que per tal de desenvolupar el Pla Marc de Modernització del Comerç Interior, la Comunitat Autònoma Valenciana convoca ajudes en els següents programes:   
a) Programa de cooperació empresarial, dirigit a atorgar ajudes a les petites i mitjanes empreses comercials, per a la implantació de xarxes informàtiques, la reforma d'establiments minoristes i la implantació o renovació d'establiments majoristes.   
Les ajudes corresponents a aquest programa podran arribar fins el 70% de les despeses en formació i assessorament i fins el 20% en despeses d'inversió, que alternativament podrà dirigir-se a la subvenció de fins 5 punts en el tipus d'interès en el cas de finançament creditici.  
b) Programa de suport a l'ordenació territorial del comerç, dirigit a atorgar ajudes a les associacions de comerciants, tant per al desenvolupament i la implantació de serveis comuns de gestió, d'emmagatzematge o altres, com per a la reorganització d'establiments col·lectius o, fins i tot, posada en funcionament de les associacions.  
Les ajudes corresponents a aquest programa podran arribar fins el 70% del cost dels estudis necessaris per a l'elaboració dels plans de viabilitat.  
c) Programa de suport a comerciants independents, dirigit a les petites i mitjanes empreses de distribució comercial minorista per a realitzar inversions en la transformació física dels establiments, l'adquisició d'equipament comercial, així com la formació de treballadors.  
Les ajudes corresponents a aquest programa podran assolir fins el 70% de les despeses en formació i assessorament i fins el 20% en despeses d'inversió, que alternativament podrà dirigir-se a la subvenció de fins 5 punts en el tipus d'interès en el cas de finançament creditici.  
Qualsevol ajuda que la comunitat autònoma concedesca durant 1995 per al desenvolupament d'actuacions emmarcades en el pla marc dins els tres programes anteriors tindrà la mateixa consideració.  
Tercer. Les actuacions que s'acullen a aquest conveni seran cofinançades per ambdues parts. L'aportació del Ministeri de Comerç i Turisme, que representarà un màxim del 30 per cent de l'ajuda atorgada, es finançarà dins els límits pressupostaris amb càrrec a la partida pressupostària. 751 (Pla de Modernització del Comerç Interior), 763 A (ordenació i modernització de les estructures comercials), servei 08 (Direcció General de Comerç Interior).  
Quart. Que per tal de tractar aquells assumptes que afecten el comerç, s'estableixen les línies de comunicació permanent entre ambdues administracions.  
Cinquè. Que en aplicació de les ajudes previstes en els respectius marcs de promoció de l'activitat comercial, es faran coincidir els projectes d'inversió i modernització del comerç interior en l'àmbit de la Comunitat Autònoma Valenciana.  
La gestió de les ajudes corresponents als programes específics del Pla Marc de Modernització del Comerç Interior es realitzarà d'acord amb el següent procediment:  
5.1 Les sol·licituds de concessió d'ajudes públiques es presenten en la unitat administrativa i en els termes que estableix la normativa de convocatòria dictada per l'administració de la Comunitat Autònoma Valenciana.  
5.2 L'administració de la comunitat autònoma instrueix i resol l'atorgament de les ajudes sol·licitades.  
5.3 La Comissió de Seguiment prevista en l'acord sisè d'aquest conveni subministrarà al Ministeri de Comerç i Turisme les dades bàsiques referents a les sol·licituds rebudes i els criteris objectius requerits per a fer possible la distribució territorial del crèdit disponible en els Pressupostos Generals de l'Estat.  
5.4 La Conselleria d'Indústria i Comerç comunica les concessions als interessats i realitza el control i el seguiment dels projectes aprovats.  
5.5 Per tal de conèixer la destinació donada a les subvencions i per a dur endavant el seguiment i l'avaluació de les activitats cofinançades per ambdues parts, el Ministeri de Comerç i Turisme, d' acord amb les comunitats autònomes, establirà el sistema d'intercanvi d'informació que calga. Això s'entén sense perjudici del control financer que correspon a la Intervenció General de l'administració de l'Estat, i a la fiscalització que correspon al Tribunal de Comptes.  
5.6 L'aportació financera d'ambdues parts serà transferida als perceptors de la subvenció per mitjà del sistema que establesca l'organisme pagador de l'administració autonòmica i després del compliment per aquests dels requisits que puga establir l'administració autonòmica corresponent.  
Sisè. Que es cree una comissió de seguiment per al desenvolupament del conveni, integrada per tres representants de cadascuna de les parts signants designats, respectivament, pel ministre de Comerç i Turisme i el conseller d'Indústria i Comerç.  
Seran funcions de la Comissió de Seguiment seguir l'aplicació d'aquest conveni i de totes aquelles actuacions que es regulen o deriven d'ell mateix i en particular les següents:  
a) Analitzar les actuacions concretes que s'hagen de considerar integrades dins el Pla Marc de Modernització del Comerç Interior.  
b) Realitzar el seguiment de les actuacions que es desenvolupen en execució d'aquest conveni  
c) Interpretar aquest conveni i donar solució als dubtes i a les controvèrsies que en el compliment del mateix puguen produir-se.  
Setè. Sense perjudici del procediment previst i de les funcions assignades a la comissió de seguiment, la gestió de les actuacions per a la difusió del pla marc en l'àmbit de la comunitat autònoma, correspondrà a la Conselleria d'Indústria i Comerç de la Generalitat Valenciana.  
Vuitè. Que les qüestions litigioses que poden sorgir en la interpretació i compliment d'aquest conveni, sense perjudici del que es preveu en l'apartat setè anterior, serà de coneixement i competència de l'ordre jurisdiccional del contenciós administratiu i, arribat el cas, de la competència del Tribunal Constitucional.  
Novè. Que aquest conveni entrarà en vigor el dia que es firme i tindrà una vigència temporal fins el 31 de desembre de l'any 1995.  
I com a prova de conformitat, firmen els participants, al lloc i en les dates indicades a l'encapçalament.